Președintele Republicii Moldova, Maia Sandu, a avut luni, 4 martie, o întrevedere cu ambasadorul României la Chișinău, Cristian-Leon Țurcanu.
Astfel, părțile au discutat despre cooperarea bilaterală dintre România și Republica Moldova, inclusiv din perspectiva procesului de aderare la Uniunea Europeană.
"Am discutat despre sprijinul multidimensional acordat de România în beneficiul fiecărui cetățean de pe acest mal al Prutului. România rămâne un partener solid al R. Moldova și un susținător ferm al viitorului european al acesteia", a informat Cristian-Leon Țurcanu, ambasadorul României la Chișinău.
Menționăm că aceste discuții au loc în contextul vizitelor reciproce a liderilor celor două state.
Președintele Republicii Moldova, Maia Sandu, va efectua o vizită de lucru la București, în perioada 5 – 6 martie. Acolo, șefa statului se va întâlni cu președintele României, Klaus Iohannis și cu premierul de la București, Marcel Ciolacu.
De asemenea, săptămâna trecută, președintele Senatului României, Nicolae Ciucă, s-a aflat într-o vizită la Chișinău.